To sikkerhedsvagter på containerskibet Maersk Alabama, der lige nu ligger ved havn i Seychellerne, er blevet fundet døde. De blev fundet i en kahyt af en kollega tirsdag eftermiddag. Det oplyser A.P. Møller - Mærsk til DR Nyheder.

- Årsagen til begge vagternes død er en del af en igangværende efterforskning, men har ingen relation til skibsdriften eller deres opgaver som sikkerhedsvagter, oplyser Louise Münter, pressechef i A.P. Møller - Mærsk til DR Nyheder.

- Familierne til de afdøde er blevet informeret, og vores tanker går til dem.

Begge vagter var amerikanske, 44 år og ansat i det private sikkerhedsfirma Trident Group. De havde været ombord på skibet siden onsdag d. 29. januar

Begge vagter obduceres

Maersk Alabama ankom til Victoria havn på Seychellerne mandag og skulle have lagt fra land tirsdag, hvor de to vagter blev fundet.

- Der vil blive foretaget en obduktion i denne uge for at fastslå årsagen til deres pludselige dødsfald, mens politiet undersøger omstændighederne, der førte til disse hændelser, lyder det fra det lokale politi ifølge CNN.

Kystvagten i USA er informeret om dødsfaldet og deltager i efterforskningen, men kan endnu ikke sige noget om dødsfaldet.

Hårdt ramt skib

Maersk Alabama er ejet af Maersk Line Limited, som er et amerikansk firma, men en del af AP Møller Mærsk.